Komisijos sprendimas
1996 m. gruodžio 18 d.
nustatantis konkrečius žmonėms vartoti skirtų importuojamų kiaušinių produktų tinkamumo maistui reikalavimus
(tekstas svarbus EEE)
(97/38/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. gruodžio 17 d. Tarybos direktyvą 92/118/EEB, nustatančią veterinarijos ir visuomenės sveikatos reikalavimus, reglamentuojančius produktų, kuriems netaikomi reikalavimai, nustatyti specialiose Bendrijos taisyklėse, nurodytose Direktyvos 89/662/EEB A priedo I dalyje, ir taisyklėse dėl ligų sukėlėjų, pateiktose Direktyvoje 90/425/EEB, prekybą Bendrijoje ir jų importą į Bendriją [1], su paskutiniais pakeitimais, padarytais Komisijos sprendimu 96/405/EB [2], ypač į jos II priedo 2 skyriaus pirmąją įtrauką,
atsižvelgdama į 1989 m. birželio 20 d. Tarybos direktyvą 89/437/EEB dėl higienos ir sveikatos problemų, turinčių įtakos kiaušinių produktų gamybai ir pateikimui į rinką [3], su paskutiniais pakeitimais, padarytais Direktyva 96/23/EB [4], ypač į jos 11 straipsnio 4 dalį,
kadangi Direktyvos 92/118/EEB III skyriuje nustatytos bendrosios nuostatos, taikomos importui į Bendriją; kadangi reikėtų nustatyti konkrečius visuomenės sveikatos reikalavimus kiaušinių produktų importui; kadangi jie turėtų būti tokie pat griežti kaip ir galiojantys teikimo į rinką reikalavimai;
kadangi šiame pirmajame etape reikėtų nurodyti standartinį tinkamumo žmonių maistui sertifikatą, kuris turi lydėti importuojamus kiaušinių produktus; kadangi Bendrijos patvirtintų trečiųjų šalių įmonių ir apdorojimo būdų sąrašas bus nustatytas vėliau; kadangi tol, kol šie sprendimai dar nepriimti, kiekvienos trečiosios šalies kompetentinga institucija turi patvirtinti, kad kiaušinių produktai yra iš patvirtintos įmonės ir kad jie buvo apdoroti taip, kad atitiktų Direktyvos 89/437/EEB VI skyriuje nustatytas analitines specifikacijas;
kadangi, be to, tada, kai galima pripažinti lygiavertes garantijas suteikiančias sąlygas, trečioji šalis gali pateikti Komisijai svarstyti pasiūlymą dėl atitinkamo pripažinimo;
kadangi šiame sprendime nustatyti reikalavimai atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Šiame sprendime nustatyti konkretūs visuomenės sveikatos reikalavimai kiaušinių produktams, kurie skirti žmonėms tiesiogiai vartoti arba gaminti maisto produktus.
2 straipsnis
Šiame sprendime taikomi Direktyvos 89/437/EEB 2 straipsnyje nustatyti sąvokų apibrėžimai.
3 straipsnis
Kiaušinių produktų importui taikomi šie reikalavimai:
1) jie buvo pagaminti iš vištų, ančių, žąsų, kalakutų, perlinių vištų arba putpelių kiaušinių, bet ne iš skirtingų rūšių kiaušinių mišinio;
2) buvo apdoroti ir paruošti kompetentingos institucijos patvirtintoje įmonėje (įmonėse) ir atitinka Direktyvos 89/437/EEB priedo I ir II skyrių reikalavimus;
3) buvo paruošti laikantis Direktyvos 89/437/EEB priedo III ir V skyriuose nustatytų higienos reikalavimų ir iš to priedo IV skyriaus reikalavimus atitinkančių kiaušinių;
4) buvo apdoroti taip, kad atitiktų Direktyvos 89/437/EEB priedo VI skyriaus analitines specifikacijas;
5) atitinka Direktyvos 89/437/EEB priedo VI skyriaus analitines specifikacijas;
6) jiems buvo taikoma Direktyvos 89/437/EEB priedo VII skyriuje nurodyta sveikatos kontrolė;
7) buvo supakuoti taip, kaip nurodyta Direktyvos 89/437/EEB priedo VIII skyriuje;
8) buvo laikomi ir gabenami taip, kaip nurodyta Direktyvos 89/437/EEB priedo IX ir X skyriuose;
9) atitinka medžiagų, kurios yra kenksmingos, gali pakeisti produkto juslines savybes arba jo vartojimą padaryti pavojingu ar kenksmingu žmonių sveikatai, likučių Bendrijos standartus.
4 straipsnis
Kiekvieną kiaušinių produktų siuntą turi lydėti numeriu paženklinto tinkamumo žmonių maistui sertifikato originalas, užpildytas, pasirašytas, su data ir surašytas viename lape pagal šio sprendimo priede nurodytą pavyzdį.
5 straipsnis
Sertifikatas parengiamas bent viena Bendrijos valstybės narės, į kurią įvežama, oficialia kalba.
6 straipsnis
Šis sprendimas taikomas nuo 1997 m. sausio 1 d.
7 straipsnis
Šis sprendimas skirtas valstybėms narėms.
Priimta Briuselyje, 1996 m. gruodžio 18 d.